**X:N KUNNAN SOSIAALI- JA TERVEYSLAUTAKUNNALLE**

 **OIKAISUVAATIMUS/VALITUS**

**ASIA**

Oikaisuvaatimus/valitus, joka koskee Maija Meikäläisen vammaispalvelulain mukaista hakemusta henkilökohtaisen avun saamiseksi.

**HAKIJA/VALITTAJA**

Maija Meikäläinen

osoite

                 **PÄÄTÖS, JOHON MUUTOSTA HAETAAN**

Sosiaalityöntekijä NN:n x.x.20xx tekemä päätös nro x, jossa Maija Meikäläiseltä on evätty oikeus vammaispalvelulain nojalla järjestettävään henkilökohtaiseen apuun.

**VAATIMUS**

Vaaditaan, että edellä mainittu viranhaltijan päätös kumotaan ja Maija Meikäläiselle myönnetään henkilökohtaista apua vähintään 30 tuntia kuukaudessa.

Toissijaisesti vaaditaan, että Maijalle myönnetään sisällöltään vastaava palvelu jonkin muun lainkohdan nojalla.

**PERUSTELUT**

Maija Meikäläinen on hakenut X:n kunnalta vammaispalvelulain mukaista henkilökohtaista apua 30 tuntia kuukaudessa x.x.20xx alkaen. Sosiaalityöntekijä NN:n hylkäämän päätöksen perusteluissa on mainittu, että vammaispalvelulain 8 c §:n mukaan henkilökohtaisen avun järjestäminen edellyttää, että vaikeavammaisella henkilöllä on voimavaroja määritellä avun sisältö ja toteuttamistapa ja että Maija Meikäläisellä ei tällaisia edellytyksiä ole. Avun epäämistä on perusteltu myös sillä, että Maija Meikäläisen avustamisen tarve perustuisi pääosin hoitoon, hoivaan ja valvontaan, mistä johtuen hänen tarvitsemansa apu tulisi järjestää muiden palveluiden avulla.

Maija Meikäläinen on… *[kerro vammasta, iästä, vamman aiheuttamasta avuntarpeesta, toimintakyvystä jne.]* Maija Meikäläinen käyttää kuvakommunikaatiota päivittäisten asioiden hoitamiseen sekä sen lisäksi viittomia ja muutamia sanoja ja eleitä. Hän pystyy ilmaisemaan oman tahtonsa kaikissa arkielämään liittyvissä asioissa.

*[Tämä kappale täytyy korvata kyseessä olevan henkilön tekemistoiveita ja avun tarpeita koskevalla saman tyylisellä tekstillä.]* Maija Meikäläinen nauttii uusien ihmisten tapaamisesta ja uusista kokemuksista. Henkilökohtainen avustaja on erittäin tärkeä Maijan sosiaalisten taitojen ylläpidossa ja kehittämisessä, sillä hän ei kykene yksin tapaamaan ystäviään tai tuttaviaan tai luomaan uusia ystävyyssuhteita ilman avustajaa. Maija haluaa harrastaa uintia ja polkupyöräilyä, mutta hän ei kykene harrastamaan näitä asioita yksin, vaan tarvitsee ehdottomasti avustajan tukea ja apua. Koska Maija on hyvin aktiivinen ihminen, viihtyy muiden ihmisten seurassa ja nauttii esimerkiksi erilaisista taide-esityksistä, tulee hänellä olla tähän kaikkeen mahdollisuus ilman vanhemman läsnäoloa kuten muillakin 20-vuotiailla nuorilla. Maijan ei tarvitse olla aina vanhemman kanssa ja tämän avustamana, vaan hänellä on oikeus omaan, nuoren naisen elämään. Vammattomat 20-vuotiaat ikätoverit eivät yleensä tapaa ystäviään äidin tai isän seurassa tai harrasta erilaisia asioita pelkästään vanhemman kanssa. Henkilökohtaisen avustajan avulla Maija kykenee elämään mahdollisimman tavanomaista nuoren aikuisen elämää.

Vammaispalvelulain 8 c §:n 3 momentissa on määritelty mitä tarkoitetaan vaikeavammaisella henkilöllä henkilökohtaista apua järjestettäessä. Henkilökohtaista apua järjestettäessä vaikeavammaisena pidetään henkilöä, joka tarvitsee pitkäaikaisen tai etenevän vamman tai sairauden johdosta välttämättä ja toistuvasti toisen henkilön apua suoriutuakseen 1 momentissa tarkoitetuista toiminnoista eikä avun tarve johdu pääasiassa ikääntymiseen liittyvistä sairauksista ja toimintarajoitteista. 8 c §:n 1 momentissa tarkoitettuja toimia ovat päivittäiset toimet, työ ja opiskelu, harrastukset, yhteiskunnallinen osallistuminen ja sosiaalisen vuorovaikutuksen ylläpitäminen.

Maija Meikäläinen on vammaispalvelulain 8 c §:n 3 momentin tarkoittama vaikeavammainen henkilö, joka tarvitsee toisen henkilön apua suoriutuakseen harrastuksista, yhteiskunnallisesta osallistumisesta sekä sosiaalisen vuorovaikutuksen ylläpitämisestä. Tätä on pidettävä riidattomana seikkana tässä asiassa.

Vammaispalvelulain 8 c §:n 2 momentissa todetaan, että henkilökohtaisen avun tarkoitus on auttaa vaikeavammaista henkilöä toteuttamaan omia valintojaan 1 momentissa tarkoitettuja toimia suorittaessaan. Henkilökohtaisen avun järjestäminen edellyttää, että vaikeavammaisella henkilöllä on voimavaroja määritellä avun sisältö ja toteutustapa.

Maija Meikäläinen kykenee ilmaisemaan oman tahtonsa kuvakommunikaatiokansion, viittomien, joidenkin sanojen sekä eleiden avulla. Hän kykenee itse ilmaisemaan, mitä hän haluaa milloinkin tehdä, minne hän haluaa milloinkin mennä ja missä asioissa hän tarvitsee toisen apua. Tästä syystä katsomme, että hänellä on lain tarkoittamia voimavaroja määritellä avun sisältö ja toteuttamistapa päinvastoin kuin päätöksessä on todettu.

Viranhaltijalla täytyy olla riittävä ammattitaito, jotta hän kykenee selvittämään, mikä asiakkaan oma tahto asiassa on. Päätöksessä todetaan, että kehitysvammahuollon palveluohjaajan mielestä Maija Meikäläisellä ei ole voimavaroja määritellä avun sisältöä ja toteuttamistapaa. Päätöksessä ei kuitenkaan millään tavalla tarkemmin selvitetä sitä, miten tähän arvioon on tultu.

Myöskään perustelu, että Maija Meikäläisen avun tarve perustuisi pääosin hoitoon, hoivaan ja valvontaan, ei pidä paikkaansa. Maija Meikäläinen kykenee edellä kerrotuin tavoin ilmaisemaan, mitä hän haluaa avustajan kanssa tehdä, ja hänen avun tarpeensa perustuu siihen, ettei hän vammansa vuoksi kykene suoriutumaan näiden asioiden tekemisestä ilman toisen henkilön apua.

Korkeimman hallinto-oikeuden oikeuskäytännön valossa runsaskaan ohjauksen ja valvonnan tarve henkilökohtaista apua toteutettaessa ei ole peruste olla myöntämättä henkilökohtaista apua palvelun myöntämisedellytysten muuten täyttyessä (esimerkiksi KHO 24.10.2013 T 3357, KHO 12.8.2011/2123 sekä vuosikirjaratkaisut KHO:2011:69, KHO:2012:46 ja KHO:2012:36). Myös henkilökohtaista apua koskevien vammaispalvelulain säännösten esitöissä (HE 166/2008) todetaan, että jos avun ja avustamisen tarve perustuu **pääosin** hoivaan, hoitoon ja valvontaan, tulee siihen vastata muulla tavoin kuin henkilökohtaisella avulla, eli lainsäätäjänkään tarkoitus ei ole ollut, ettei tällaisia elementtejä tai huolenpitoa taikka ohjausta saisi sisältyä avun toteuttamiseen.

Maija Meikäläisen avun tarve ei perustu pääosin hoivaan, hoitoon tai valvontaan, vaan hän tarvitsee apua voidakseen vapaa-ajallaan harrastaa ja tavata ystäviään ja tuttaviaan haluamallaan tavalla. Vaikka avun toteuttamiseen sisältyy Maija Meikäläisen vamman vuoksi jonkun verran ohjauksen ja valvonnan elementtejä, niin kun avun tarve selkeästi kuitenkin johtuu hänen vapaa-aikansa viettämiseen kohdistuvista toiveistaan kuten harrastamaan ja ystäviä tapaamaan pääsemisestä, mikä ei hänelle ole mahdollista ilman avustajaa, Maija Meikäläiselle tulee vammaispalvelulain 8 c §:n nojalla myöntää henkilökohtaista apua vähintään 30 tuntia kuukaudessa.

Henkilökohtainen apu nimenomaisesti auttaa Maija Meikäläistä toteuttamaan hänen omia valintojaan harrastuksissa ja sosiaalisen kanssakäymisen ylläpitämisessä. Vammaispalvelulain esitöissä todetaan selkeästi, että tämän säännöksen tarkoituksena ei ole sulkea kategorisesti mitään ryhmää vaikeavammaisista henkilökohtaisen avun ulkopuolelle. Henkilökohtaisen avun saamisedellytykset ratkaistaan aina yksilöllisesti asiakkaan vammasta tai sairaudesta johtuvan avun- tai palvelutarpeen perusteella.

Suomen perustuslain 6 §:n mukaan ihmiset ovat yhdenvertaisia lain edessä eikä ketään saa ilman hyväksyttävää perustetta asettaa eri asemaan muun ohella terveydentilan, vammaisuuden tai muun henkilöön liittyvän syyn perusteella. Säännös ilmaisee paitsi perinteisen vaatimuksen oikeudellisesta yhdenvertaisuudesta myös ajatuksen tosiasiallisesta tasa-arvosta. Julkisen vallan on pyrittävä myös positiivisin toimenpitein edistämään yhdenvertaisuuden toteutumista. Säännös velvoittaa paitsi lainsäätäjää myös viranomaisia. Vammaisten ja kehitysvammaisten henkilöiden oikeuksien kannalta yhdenvertaisen kohtelun vaatimuksella on aivan erityisen korostettu merkitys.

Suomessa lain tasoisena voimassa oleva YK:n yleissopimus vammaisten henkilöiden oikeuksista turvaa vammaisille henkilöille yhdenvertaisen itsemääräämisoikeuden ja oikeuden osallisuuteen. Sopimuksen 19 artiklassa korostetaan erityisesti osallisuutta yhteisössä ja sen turvaamiseksi tarvittavien yhteiskunnan tukipalvelujen kuten henkilökohtaisen avun saamista.

Yksittäistapauksissa yhdenvertaisuus lain edessä ei toteudu pelkästään perustuslain tai yleislakien avulla. Lisäksi on säädetty erityislakeja, joiden tarkoituksena on edistää vammaisen henkilön edellytyksiä elää ja toimia muiden kanssa yhdenvertaisena yhteiskunnan jäsenenä sekä ehkäistä ja poistaa vammaisuuden aiheuttamia haittoja ja esteitä. Erityislaeissa säädettyjen palvelujen avulla vammaiset henkilöt ikään kuin asetetaan samaan asemaan vammattomien henkilöiden kanssa, jotta perustuslaissa säädetty yhdenvertaisuusperiaate toteutuisi. Eräs tällainen erityislaki on muun muassa vammaispalvelulaki.

Kunnan tulee päätöksiä tehdessään aina huomioida myös sosiaalihuollon asiakkaan asemasta ja oikeuksista annetun lain tarkoitus ja asiakaslähtöisyyden periaate. Asiakaslähtöisyyden tarkoituksena on asiakkaan ilmaisemien tarpeiden, toivomuksien ja mielipiteiden huomioon ottaminen entistä paremmin. Tavoitteena on asiakkaan palveleminen hänen esille tuomiensa lähtökohtien mukaan eikä auttajan tai organisaation sanelemista lähtökohdista käsin (HE 137/1999).

Asiakkaalla on kyseisen lain 4 §:n mukaan oikeus laadultaan hyvään sosiaalihuoltoon ja hyvään kohteluun ilman syrjintää. Palveluita järjestettäessä kunnan tulee ottaa huomioon syrjintäkielto ja velvollisuus selvittää asiakkaan terveydentilasta ja vammaisuudesta johtuva yksilöllinen palvelun tarve.

Asiakaslain 8 §:n mukaan sosiaalihuoltoa toteutettaessa on ensisijaisesti otettava huomioon asiakkaan toivomukset ja mielipide ja muutoinkin kunnioitettava hänen itsemääräämisoikeuttaan. Lisäksi asiakasta koskeva asia on käsiteltävä ja ratkaistava siten, että ensisijaisesti otetaan huomioon asiakkaan etu.

Siinä tapauksessa, että vastoin edellä esitettyjä perusteluita, Maijan ei katsottaisi täyttävän vammaispalvelulain 8 c §:n tarkoittamaa voimavaraedellytystä henkilökohtaisen avun saamiseksi, tulee hänelle myöntää sisällöltään vastaava maksuton palvelu vammaispalvelulain tai kehitysvammaisten erityishuollosta annetun lain nojalla. Muussa tapauksessa Maija joutuisi perustuslain ja YK:n vammaissopimuksen vaatiman yhdenvertaisuuden vastaisella tavalla eriarvoiseen asemaan vammansa ja sen aiheuttamien esteiden johdosta.

YK:n vammaisten henkilöiden oikeuksien komitea on katsonut 7.4.2022 tekemässään Suomea koskevassa ratkaisussa CRPD/C/26/D/46/2018, että henkilökohtaisen avun voimavaraedellytys on syrjivä ja YK:n vammaissopimuksen vastainen ainakin silloin, kun vammaiselle ihmiselle ei järjestetä vastaavaa hänen tarpeidensa mukaista apua ja tukea jonain muuna palveluna. Julkisen vallan tulee perustuslain 22 §:n mukaisesti turvata perus- ja ihmisoikeuksien toteutuminen, mikä edellyttää vammaiskomitean ratkaisun asianmukaista huomioimista sovellettaessa nykyistä vammaispalvelulakia.

X:n kunnassa x. päivänä xkuuta 20xx

                 Matti Meikäläinen

Maija Meikäläisen isä ja edunvalvoja

puhelin xxx xxxxxxx

**LIITTEET**

**Liite 1** Oikaisuvaatimuksen kohteena oleva sosiaalityöntekijä NN:n x.x.20xx päätös nro x

**Liite 2** *[Oikaisuvaatimusta/valitusta tukevat lausunnot esim. lääkäriltä, terapeuteilta jne.]*

 **Liite 3**

 **Liite 4…**